Diari Oficial de la Generalitat Valenciana


Sumari del DOGV 6214, del 25-02-2010 (2010/1991)

RESOLUCIÓ de 25 de febrer de 2009, de la Direcció General per al Canvi Climàtic, per la qual s'atorga a l'empresa Huecograbado Fina, SA, l'autorització ambiental integrada per a una indústria d'arts gràfiques al terme municipal de Paterna.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6214

Data del DOGV
:   25-02-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/1991


Data del document
:   25-02-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 25 de febrer de 2009, de la Direcció General per al Canvi Climàtic, per la qual s'atorga a l'empresa Huecograbado Fina, SA, l'autorització ambiental integrada per a una indústria d'arts gràfiques al terme municipal de Paterna. [2010/1991]  
Vistos els documents que consten en l'expedient 194/06 IPPC, instruït a instàncies de l'empresa Huecograbado Fina, SA, a fi d'obtenir l'autorització ambiental integrada per a una indústria d'arts gràfiques, dedicada fonamentalment a la impressió en gravat al buit i laminatge de materials complexos i en general, d'envasos i embalatges flexibles, s'emet aquesta proposta de resolució de conformitat amb els següents  
Antecedents de fet  
Primer. Amb data 11 de desembre de 2006 Jaime Pujol Palés, en representació de l'empresa Huecograbado Fina, SA, amb CIF V75407104, va presentar a la Conselleria de Territori i Habitatge una sol·licitud d'autorització ambiental integrada per a una indústria d'arts gràfiques, dedicada fonamentalment a la impressió en gravat al buit i laminatge de materials complexos i, en general, d'envasos i embalatges flexibles, ubicada al carrer de les Illes Balears, 16, del polígon industrial Font del Gerro, de Paterna (València), l'activitat de la qual es detalla en l'annex I.   
Entre la documentació presentada consta una còpia compulsada de la sol·licitud presentada a l'Ajuntament de Paterna de l'informe de compatibilitat urbanística, amb data 26 d'octubre de 2006.   
Segon. Amb data 31 de gener de 2007 es va requerir a l'empresa que aportara la documentació necessària a fi d'admetre a tràmit la sol·licitud. Una vegada aportada el 16 de maig de 2007, la Conselleria va remetre la documentació a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada, a fi que informaren sobre la suficiència de la documentació aportada.  
Tercer. El Servei de Protecció de l'Ambient Atmosfèric va informar sobre la suficiència de la documentació en matèria d'acústica en data 7 de juny de 2007.   
Posteriorment, amb data 3 d'octubre de 2007 es va rebre un informe emés per l'Ajuntament de Paterna, en el qual manifestava que la documentació tècnica aportada es considerava suficient en els aspectes de competència municipal, independentment que durant la tramitació de l'expedient es considerara convenient formular objeccions tècniques o se sol·licitaren els consegüents aclariments o justificacions tècniques.   
Quart. Amb data 19 d'octubre de 2007 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, i es va publicar l'anunci corresponent en el Diari Oficial de la Comunitat Valenciana (núm. 5622).  
Durant el període d'informació pública no es van presentar al·legacions al projecte, i així consta en l'expedient certificat de la informació pública emés per l'Ajuntament de Paterna amb data 10 de gener de 2008.  
Cinqué. Una vegada transcorregut el termini d'informació pública, es va sol·licitar un nou informe a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada sobre l'adequació del projecte a tots aquells aspectes que foren de la seua competència.  
Sisé. Amb data 2 de gener de 2008 va tenir entrada al Registre de la Conselleria de Medi Ambient, Aigua, Urbanisme i Habitatge un informe emés per la Confederació Hidrogràfica del Xúquer, en el qual es requeria documentació a fi que el titular acreditara suficientment la inexistència d'abocaments al domini públic hidràulic.   
Amb data 1 de febrer de 2008 l'empresa va aportar la documentació referida, la qual es va remetre a la Confederació Hidrogràfica perquè la valorara.  
Seté. Amb data 8 de febrer de 2008 es va rebre un informe sobre la indústria emés per l'Entitat de Sanejament d'Aigües de la Comunitat Valenciana, com a ens encarregat de la gestió de la depuradora de destinació dels abocaments realitzats per l'activitat. En aquest informe, l'EPSAR manifestava que havia requerit a l'empresa les mesures correctores per a adequar les característiques fisicoquímiques de l'abocament (pla d'adequació de l'abocament), i estableix la necessitat d'imposar un pla d'autocontrol analític en la resolució de l'autorització ambiental integrada.  
Huité. Amb data d'entrada de 26 de febrer de 2008 es va rebre en aquesta Conselleria un informe emés per l'Ajuntament de Paterna favorable a la concessió de l'autorització, en el qual manifesta, entre altres, els aspectes següents:  
- Que el procés industrial dut a terme per l'empresa no es modifica, i l'objecte de la sol·licitud d'ampliació de l'activitat és la implantació d'un sistema de tractament dels compostos orgànics volàtils generats que en permeta la recuperació abans d'emetre'ls a l'atmosfera.  
- Que l'activitat no infringeix el PGOU de Paterna.  
- Que la documentació presentada i el seu contingut es considera correcte.  
Nové. Amb data 2 d'abril de 2008 l'empresa va presentar un exemplar del pla d'adequació de l'abocament requerit per l'Entitat de Sanejament d'Aigües, presentat també davant d'aquest organisme.   
En aquest pla es preveu la modificació del circuit de depuració i reutilització de l'aigua de poliment, eliminant l'aportació d'aigua de xarxa necessària en aquesta etapa i passant a utilitzar tota l'aigua depurada (després de filtrar-la) per a cobrir les necessitats de la màquina polidora. Amb aquesta modificació s'elimina l'abocament d'aigües residuals generades en el procés industrial.   
Posteriorment, en data de registre d'entrada 23 d'abril de 2008 el titular va presentar nova documentació complementària a petició d'aquesta Conselleria en matèria de residus i emissions de COV a l'atmosfera, la qual es va remetre als organismes competents perquè la valoraren.   
Deu. Amb data 31 de juliol de 2008 l'EPSAR va emetre un informe favorable sobre el pla d'adequació de l'abocament presentat per l'empresa, i posteriorment, en data 5 de desembre de 2008, aquest organisme va remetre un nou escrit a aquesta Conselleria, mitjançant el qual recomanava l'aprovació de l'autorització ambiental integrada amb una sèrie de condicionants, que s'han inclòs en aquesta resolució.  
Onze. La Confederació Hidrogràfica del Xúquer, amb data 26 de gener de 2009, va emetre un informe favorable sobre la gestió de les aigües residuals de l'activitat, condicionat al compliment d'una sèrie de prescripcions, que també s'han incorporat a l'autorització.   
Dotze. Consten en l'expedient els informes emesos pel Servei de Residus Industrials, el Servei de Residus Urbans i el Servei de Protecció de l'Ambient Atmosfèric, de la Direcció General per al Canvi Climàtic, com també els aclariments i les informacions aportades en diverses dates pel titular com a conseqüència dels informes esmentats.   
Aquests aclariments s'han aportat en les dates següents: 2 de setembre de 2008 i 4 i 19 de febrer de 2009.  
Tretze. Amb data 20 de febrer de 2009 es va remetre a l'interessat l'escrit de convocatòria al tràmit d'audiència que estableix l'article 35 del Decret 127/2006, de 15 de setembre, i aquest va manifestar que no tenia intenció de presentar cap al·legació a la proposta de condicions per a l'autorització.  
Catorze. Amb data 24 de febrer de 2009 la Comissió d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 194/06 IPPC de sol·licitud d'autorització ambiental integrada, promoguda per Huecograbado Fina, SA.  
Als fets anteriors són aplicables els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002, d'1 de juliol, de prevenció i control integrats de la contaminació, les activitats   
  
\* \* \* \* \*  
  
que apareixen en l'annex I d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 10.1 de l'annex I de la Llei 2/2006.  
Segon. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 106/2008, de 18 de juliol, del Consell, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Concedir a Huecograbado Fina, SA, l'autorització ambiental integrada per a la indústria d'arts gràfiques, dedicada fonamentalment a la impressió i el laminatge de materials complexos i, en general, d'envasos i embalatges flexibles, situada al carrer de les Illes Balears, 16, del polígon industrial Font del Gerro, de Paterna (València), d'acord amb el Projecte bàsic per a l'autorització ambiental integrada, de 28 de novembre de 2006, subscrit per Enrique Inglés Cazaña, i la resta de documentació complementària, la qual queda inscrita en el Registre General d'Instal·lacions IPPC de la Comunitat Valenciana amb el número 375-09/AAI/CV, condicionada al compliment dels requisits següents:  
1. Emissions atmosfèriques  
1.1. Valors límit d'emissió  
Els focus que es descriuen en la documentació, que tindrà la indústria una vegada executades les modificacions projectades, i que per tant s'autoritzen, són els que s'especifiquen en la taula següent, la nomenclatura dels quals serà la que s'utilitzarà d'ara endavant per al millor control i comunicació de les emissions:  
  
Banys de crom (focus F-005):  
  
(\*) Valor obtingut de la bibliografia existent sobre les millors tècniques disponibles.  
Banys de coure (focus F-006):  
  
\* \* \* \* \*  
  
Baños de cromo (foco F-005):  
  
(\*) Valor obtenido de la bibliografía existente sobre mejores técnicas disponibles.  
Baños de cobre (foco F-006):  
  
Cadascun d'aquests focus ha d'estar convenientment identificat in situ, d'acord amb aquesta nomenclatura.  
Els valors límit d'emissió per als focus canalitzats i la periodicitat de controls per part d'una entitat col·laboradora en matèria de qualitat ambiental (ECMQA) són els següents:  
Caldera l'oli tèrmic, que utilitza com a combustible gas natural (focus F-004) i que té un cabal d'emissió de 104 m³/h:  
  
\* \* \* \* \*  
  
La instal·lació de l'empresa Huecograbado Fina, SA, ubicada a Paterna (València), està afectada pel Reial decret 117/2003, de 31 de gener, sobre limitació d'emissions de compostos orgànics volàtils degudes a l'ús de dissolvents en determinades activitats, per dur a terme les següents activitats que es descriuen en l'annex I:  
8c: Laminació associada a una activitat d'impressió: l'adhesió de dos o més materials flexibles per a produir laminats;  
8e: Rotogravat: activitat d'impressió que utilitza un portador cilíndric d'imatge on l'àrea d'impressió està per davall de l'àrea de no impressió, utilitzant tintes líquides que s'assequen per evaporació. Els buits s'omplin amb tinta i l'excedent s'elimina de l'àrea de no impressió abans que la superfície que es va a imprimir entre en contacte amb el cilindre i alce la tinta dels buits.  
L'activitat presenta un consum anual de dissolvents molt per damunt de les 25 tones, llindar superior establit en l'apartat 3 de l'annex II del Reial decret 117/2003; per tant, la instal·lació ha de complir els següents límits d'emissió de compostos orgànics volàtils en els focus procedents de la planta de tractament de l'aire amb COV, focus F-001, F-002 i F-003:  
El compliment dels valors límit d'emissió de compostos orgànics volàtils s'ha d'acreditar amb la presentació anual davant la Direcció General per al Canvi Climàtic, abans del 28 de febrer, del Pla de gestió de dissolvents de l'any precedent per a comprovar el compliment dels valors límit d'emissió, i sempre que l'òrgan competent ho sol·licite, d'acord amb el que estableix l'article 8 de l'Ordre de 21 de maig de 2007 de la Conselleria de Territori i Habitatge per la qual es crea el registre d'instal·lacions afectades pel Reial decret 117/2003 a la Comunitat Valenciana.   
S'ha d'assegurar la traçabilitat dels valors aportats de cadascun dels corrents implicats en el Pla de gestió de dissolvents, els quals, si s'escau, han d'estar avalats per les corresponents factures de compres de dissolvents, albarans del gestor, resultats analítics o altres.  
En el cas que s'empren a la instal·lació substàncies o preparats que, a causa del seu contingut en compostos orgànics volàtils classificats com a carcinògens, mutagènics o tòxics per a la reproducció, tenen assignada alguna de les frases de risc, d'acord amb el que estableix el Reial Decret 363/1995, de 10 de març, pel qual s'aprova el Reglament sobre notificació de substàncies noves i classificació, envasament i etiquetatge de substàncies perilloses, s'han de complir els valors límit d'emissió i la resta de disposicions que estableix l'article 5 del Reial decret 117/2003, de 31 de gener.  
En tot el que no s'especifica cal ajustar-se a totes i cadascuna de les obligacions que estableix la normativa vigent en matèria d'emissió de compostos orgànics volàtils i aquelles que es dicten per al seu desplegament.  
1.2. Control de les emissions  
Les condicions de presa de mostres i expressió de resultats són les següents:  
Punts de presa de mostra. Els focus canalitzats han de tenir la situació, la disposició, la dimensió i els accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera han de garantir una correcta dispersió dels contaminants emesos. Més concretament, la seua alçària no sols ha de complir el que estableix l'Ordre de 18 d'octubre de 1976, sinó que es recomana que siga tal que, en una distància equivalent a deu vegades l'alçària del punt d'emissió d'un focus, no hi haja altres estructures d'alçària superior a la del mateix focus menys dos metres, que produïsquen un apantallament que dificulte la dispersió i justifique tècnicament la influència de l'efecte down-wash (turbulència o rebuf).  
Preferiblement, la temperatura dels gasos en el punt de mostratge ha de ser inferior als 200 ºC.  
Els mesuraments s'han de fer en condicions normals de funcionament de les instal·lacions, registrant els paràmetres que les determinen, i han de cobrir totes les tipologies o grups de productes diferents que es fabriquen en cada instal·lació.  
Les concentracions mesurades han d'estar referides sempre a condicions normals de pressió i temperatura (101,3 kPa i 273,16 K), i per als gasos de combustió en base seca i un contingut d'oxigen del 15% de O2.  
Els controls analítics que es duguen a terme en la planta de tractament de l'aire amb COV, han de preveure en tots els casos la realització de mesuraments en els tres focus procedents dels tres tancs de carbó actiu.  
2. Soroll  
Respecte al nivell de sorolls transmesos a l'exterior, cal complir el que estableixen la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En relació amb això, l'activitat no ha de transmetre nivells sonors de recepció en funció de l'ús dominant de la zona superiors als indicats en l'annex II de la Llei 7/2002.   
En concret, per a les zones d'ús industrial s'han de complir els límits sonors externs que s'indiquen a continuació:   
Diürn Nocturn  
70 dB(A) 60 dB(A)  
En un termini de tres mesos, després de posar en marxa les modificacions previstes en el projecte, i posteriorment cada cinc anys cal fer una auditoria acústica a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Aquesta auditoria l'ha de fer una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques i els corresponents informes complets.  
3. Abocaments  
No es farà cap abocament al domini públic hidràulic, ja que les aigües residuals estan connectades a la xarxa de clavegueram municipal.  
La empresa té el permís de l'Ajuntament de Paterna per a l'abocament d'aigües residuals a la xarxa de sanejament, i també l'informe d'Aigües de Paterna (empresa municipal responsable de la gestió de l'aigua al municipi), en el qual s'acredita la connexió dels abocaments amb el clavegueram.  
3.1. Aigües residuals sanitàries  
S'aboquen a la xarxa de sanejament municipal que hi ha al polígon. La indústria disposa de cinc connexions, una per a l'abocament d'aigua residual industrial i la resta per a l'abocament d'aigües sanitàries.  
3.2. Aigües residuals industrials i autocontrol  
Les aigües residuals d'origen industrial procedeixen principalment de la màquina rectificadora-polidora, i contenen sòlids en suspensió provinents del desgast de les moles de poliment. Aquestes aigües són sotmeses a un procés de depuració consistent a passar-les a través de dos decantadors en paral·lel, en els quals s'arrepleguen per gravetat les partícules pesants. A continuació, les aigües circulen a través d'una bateria de filtres on es retenen aquelles partícules més xicotetes que no han pogut decantar-se. Una vegada depurades, aquestes aigües s'envien a un depòsit d'1 m³, on s'emmagatzemen per a reutilitzar-les en el mateix procés, quan la màquina ho necessite. Els llots obtinguts després del procés de depuració es gestionen a través d'una empresa externa autoritzada.  
Aquest sistema de tractament i reutilització de l'aigua residual generada en l'etapa de rectificació i poliment constitueix un circuit tancat en el qual no es genera cap abocament a la xarxa de sanejament.   
No obstant això, com a conseqüència de les operacions de neteja periòdica dels sòls de la secció, es genera un corrent d'aigües susceptible d'arrossegar algun tipus de contaminació. Aquest efluent sí que és evacuat a la xarxa de clavegueram després d'efectuar-li l'anàlisi pertinent que demostre el compliment dels paràmetres d'abocament de l'ordenança municipal d'abocaments de l'Ajuntament de Paterna; en el cas que les característiques fisicoquímiques de l'aigua no resultaren adequades per a abocar-la al clavegueram, s'enviaria a un gestor extern.  
Així doncs, l'empresa ha de dur a terme un autocontrol i registre de la destinació de les aigües generades en la neteja de la secció de rectificació i poliment, en el qual s'han d'incloure els resultats de les analítiques efectuades a l'efluent, que demostren si resulta o no apte per a la descàrrega al clavegueram, i si escau, els documents justificatius de l'entrega a un gestor autoritzat. L'esmentat registre ha d'estar a disposició de l'administració.  
3.3. Condicions de control  
El titular ha de mantenir tots els abocaments de les aigües industrials i sanitàries generats per la seua activitat connectats a la xarxa de clavegueram, sense que hi haja cap sistema de desguàs capaç de generar un abocament directe o indirecte al domini públic hidràulic.  
La línia o línies d'aigua de l'activitat susceptibles de generar abocaments d'aigües residuals no han de disposar de cap sistema de desguàs capaç de generar un abocament continu o discontinu, ni directe ni indirecte, al domini públic hidràulic.  
Es recorda que, d'acord amb l'article 100 del text refós de la Llei d'aigües (Reial decret legislatiu 1/2001, de 20 de juliol), "està prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització administrativa prèvia", i s'incoarà, si escau, un expedient sancionador per infracció tipificada en la lletra f) de l'article 116.3 de l'esmentada llei.  
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie, de manera que no es puga produir la contaminació de les aigües pluvials, les quals han de ser recollides i eliminades per sistemes que asseguren la inalterabilitat de les seues característiques qualitatives i la innocuïtat del seu abocament al domini públic hidràulic, si escau.  
D'acord amb el que disposa l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.  
Així mateix, d'acord amb l'informe de l'EPSAR, s'han de complir en tot moment les condicions següents:  
Pel que fa a la qualitat dels abocaments efectuats per l'empresa, aquesta ha de garantir el compliment de l'article 8 del Reial decret 509/1996, com també les ordenances municipals d'abocament aplicables, i en conseqüència ha de garantir les condicions imposades per les normatives que estiguen vigents en aquestes matèries en cada moment.  
De la mateixa manera, les aigües residuals generades no han d'impedir el compliment dels objectius de qualitat fixats en l'autorització d'abocament al domini públic hidràulic emesa per la confederació hidrogràfica corresponent per a l'EDAR receptora d'aquestes.  
3.4. Aigües pluvials  
D'acord amb la documentació presentada, i tenint en compte les característiques generals d'aquest tipus d'activitats, no són susceptibles d'arrossegar contaminació.   
Aquestes aigües s'arrepleguen a través dels embornals fins al col·lector general del polígon, o bé directament al barranc.  
4. Protecció del sòl i de les aigües subterrànies  
Cal ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
En aquest sentit, l'empresa ha formalitzat l'informe preliminar de situació del sòl, d'acord amb el que estableix l'article 3.1 del Reial decret 9/2005, sense perjudici que posteriorment es puguen requerir al titular de l'activitat informes complementaris o periòdics més detallats, tal com preveuen els punts 3 i 4 (ampliació i clausura de l'activitat) de l'article 3 de l'esmentat reial decret.  
Així mateix, el titular de l'activitat està obligat a complir el que disposa el punt 5 de l'article 3 del Reial decret 9/2005, en el cas que a l'emplaçament anara a exercir-se una activitat diferent de l'actual o canviara l'ús del sòl, i també el que estableix l'article 8 del mateix reial decret, referit a la publicitat registral.  
Està prohibit l'abocament a qualsevol llit, sòl o subsòl que puga deteriorar la qualitat de les aigües, sense tenir l'autorització de la Confederació Hidrogràfica del Xúquer.  
No es poden fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
5. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de residus de la Comunitat Valenciana, i el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza Huecograbado Fina, SA per a la producció dels residus següents, sempre que la seua capacitat de generació anual siga de l'ordre de magnitud que es detalla a continuació i la capacitat de producció de producte acabat a les instal·lacions del centre productiu detallat en l'annex I siga aproximadament de 270.568.354 metres lineals/any.  
\* \* \* \* \*  
El centre productor està inscrit en el Registre de Productors de Residus de la Comunitat Valenciana, d'acord amb el que estableix l'article 46 de la Llei 10/2000, de 12 de desembre, de residus.  
En el termini de tres mesos des de l'obtenció d'aquesta l'autorització, cal aportar els documents d'acceptació de tots els residus generats (perillosos i no perillosos), emesos per gestors autoritzats. Aquests documents han de ser originals (o còpies compulsades), han d'estar vigents i han d'estar segellats pel gestor.  
Així mateix, quan es duga a terme la substitució del carbó actiu utilitzat en la planta de tractament d'aire amb COV, i en el cas que aquesta operació de substitució es duga a terme a les instal·lacions de Huecograbado Fina, SA, el titular de la instal·lació ha d'acreditar documentalment davant la Direcció General per al Canvi Climàtic la gestió correcta del residu obtingut en aquesta operació, mitjançant la presentació del document d'acceptació per part d'una empresa externa autoritzada per a la gestió del residu produït, com també la seua quantitat i codificació, d'acord amb l'Ordre MAM/304/2002 i, si escau, amb el Reial decret 952/1997.   
Els residus es poden emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es poden emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període han de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i ha de fer-se en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzematge ha d'estar inclosa en el sistema general de protecció contra incendis de la indústria.  
Per a l'emmagatzematge de residus líquids o que pel seu alt contingut líquid puguen generar abocaments, cal disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la més gran d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, implique un augment de la perillositat o en dificulte la gestió.  
S'ha de disposar de l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat s'ha de gestionar com a residu perillós o no perillós, segons la seua naturalesa.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, Reglament de residus tòxics i perillosos. Així mateix, cal disposar d'un registre on conste la quantitat, la naturalesa, la identificació, l'origen i la data de generació i entrega a un gestor autoritzat, com també el número de document de control i seguiment utilitzat, si escau, i el gestor a qui s'entrega el residu.  
Els residus perillosos i els no perillosos s'han d'entregar a gestors que disposen de la corresponent autorització administrativa per a gestionar-los.  
  
\* \* \* \* \*  
  
Cada quatre anys s'ha d'elaborar un pla de prevenció i reducció de residus perillosos, que s'ha de presentar a la Direcció General per al Canvi Climàtic.  
Així mateix, s'ha de formalitzar la declaració anual de productor de residus perillosos, que s'ha de remetre a la Direcció General per al Canvi Climàtic abans de l'1 de març de cada any. En aquesta declaració s'ha d'especificar l'origen i la quantitat dels residus produïts, la destinació donada a cadascun i la relació dels que s'hi troben emmagatzemats temporalment, com també les incidències rellevants que s'hagen pogut produir, dins de l'any objecte de la declaració.  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
5.2. Gestió de residus  
S'autoritza Huecograbado Fina, SA a realitzar la gestió dels residus perillosos següents, generats en el procés productiu, mitjançant l'operació de valorització R2 (Recuperació o regeneració de dissolvents), sempre que la seua capacitat de tractament anual siga de l'ordre de magnitud que es detalla a continuació:  
El centre està inscrit en el Registre General de Gestors Autoritzats de la Comunitat Valenciana, d'acord amb el que estableix l'article 52 de la Llei 10/2000, de 12 de desembre, de residus.  
Constitueix un requisit necessari per a l'exercici de l'activitat de gestió de residus perillosos la presentació davant la Direcció General per al Canvi Climàtic de la documentació següent:  
Carta de pagament d'una fiança estimada de 1.500 euros, constituïda en qualsevol de les formes que estableix l'article 28 del Reial decret 833/1988, de 20 de juliol, davant la Direcció Territorial d'Economia, Hisenda i Ocupació, a fi de respondre del compliment de totes les obligacions que, davant l'administració, deriven de l'exercici de les operacions de gestió de residus perillosos, d'acord amb l'article 27 de l'esmentat reial decret.  
Justificant de pagament i pòlissa acreditativa de la subscripció d'una assegurança de responsabilitat civil en els termes de l'article 6 del Reial decret 833/1988, de 20 de juliol, amb un capital mínim assegurat de 450.000 euros. Juntament amb la pòlissa de l'assegurança de responsabilitat civil, ha de figurar un certificat de la companyia asseguradora que acredite la constitució de l'assegurança en el capital mínim indicat per a les operacions de gestió de residus perillosos.  
L'empresa ha de portar un registre documental de les activitats de gestió de residus on figuren la quantitat, la naturalesa i l'origen de l'esmentat residu. El registre ha d'estar a disposició de les administracions competents que així li ho requerisquen.   
Així mateix, ha de formalitzar la memòria anual de gestió de residus no perillosos, la qual s'ha de remetre a la Direcció General per al Canvi Climàtic abans de l'1 de març de cada any. En aquesta memòria s'ha d'especificar l'origen i la quantitat dels residus gestionats, les característiques de l'emmagatzematge previ a la gestió, la quantitat i la naturalesa dels residus resultants del procés, com també les incidències rellevants que s'hagen pogut produir, tot això relatiu a l'any objecte de la declaració.  
Al capdavant del personal de l'activitat de gestió de residus que s'autoritza, i per a totes les relacions amb els serveis de l'administració, ha de figurar un titulat superior especialitzat.  
La pòlissa de l'assegurança de responsabilitat civil que cobrisca els riscos derivats de l'activitat de gestió que s'autoritza s'ha de mantenir en vigor durant tot el període de vigència de l'autorització ambiental integrada.  
En el cas de suspensió d'aquesta cobertura o d'extinció del contracte d'assegurança per qualsevol causa, l'efectivitat de l'autorització quedarà suspesa, i no es podrà exercir l'activitat per a la qual ha sigut autoritzada fins a la rehabilitació de la cobertura o la subscripció d'una nova assegurança.  
6. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
Si, tot i amb això, es produeix algun incident en les instal·lacions que comporte un funcionament anòmal i en pot resultar l'incompliment dels límits imposats, s'ha de comunicar immediatament aquesta situació a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil ha d'utilitzar tots els mitjans al seu abast per a reduir al màxim els efectes sobre el medi ambient.  
En el termini màxim de set dies després de l'incident, la mercantil ha de remetre a l'Ajuntament i a la Direcció General per al Canvi Climàtic un informe detallat en el qual, a més de les dades identificatives, han de figurar les següents:  
- Les causes de l'incident.  
- L'hora en què es va produir i la duració.  
- Les característiques de l'emissió o abocament.  
- Les mesures correctores adoptades.  
- L'hora i la forma en què es va comunicar el succés.   
En relació amb el possible dany ambiental ocasionat per l'activitat, cal aplicar la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat ha de disposar d'una garantia financera que permeta afrontar la responsabilitat ambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, bé al sistema comunitari de gestió i auditoria ambientals (EMAS), bé al sistema de gestió ambiental UNE-EN ISO 14342: 2004.  
Així mateix, quan es determine el tancament definitiu de les instal·lacions, cal desmantellar-les i clausurar-les, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
7. Altres condicions  
Cal ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi; el Decret 173/2000, de 5 de desembre, del Govern Valencià, pel qual s'estableixen les condicions que han de complir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
Cal complir el que disposen la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual s'aprova el Reglament per al desplegament de l'esmentada llei.  
La indústria i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
8. E-PRTR  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
Abans de posar en marxa la instal·lació, el titular ha d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries d'acord amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que ha d'anar acompanyada de la documentació següent:  
- Certificat visat del tècnic director de l'execució del projecte, en el qual s'ha d'acreditar que les instal·lacions i l'activitat s'ajusten al projecte presentat i autoritzat, com també a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emesos per una entitat col·laboradora acreditada per al control integrat de la contaminació, segons el Decret 29/2007, de 9 de març, de modificació del Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'acredite el compliment del contingut de l'autorització ambiental integrada.  
Quart  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
Cinqué  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
Comunicar a la Conselleria de Medi Ambient, Aigua, Urbanisme i Habitatge qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Sisé  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 25 de febrer de 2009.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Huecograbado Fina, SA disposa d'una indústria d'arts gràfiques a Paterna, ubicada al polígon industrial Font del Gerro, i sol·licita l'autorització ambiental integrada per a les seues instal·lacions existents, en les quals pretén dur a terme unes modificacions, derivades del compliment de la legislació en matèria d'emissions a l'atmosfera de compostos orgànics volàtils, sense augmentar la capacitat de producció.  
La seua activitat consisteix en la reproducció de textos i imatges sobre diferents suports utilitzant la tècnica d'impressió del gravat al buit.  
De forma més específica, la indústria està especialitzada en la impressió en gravat al buit fins a 10 colors, i en diferents amples, de tota mena de suports flexibles (paper, aluminis, polietilens, polipropilens, poliamides, polièsters i altres), com també en la laminació i complexació en línia, amb solvents o sense, i fora de línia, i també es du a terme l'activitat de producció i gravació dels cilindres de gravat al buit (seccions de galvanotècnia i gravació), amb el seu tractament d'imatges, couratge, rectificació, poliment, cromatge i prova de cilindres, com també el tall de qualsevol tipus de materials impresos i sense imprimir, i la seua perforació. L'activitat comprén també la formulació de colors a partir de tintes bàsiques, com també la possibilitat de donar acabats especials segons les necessitats del producte que s'ha d'envasar, com qualsevol aplicació o tractament que permeta millorar les condicions òptiques, d'imatge o fisicoquímiques del suport.   
La indústria consta de sis naus i té una capacitat màxima de producció de 882.374.173 metres lineals anuals de producte (uns 4.000.000 kg/any).  
El procés productiu comprén les etapes següents:  
Etapa 1: preimpressió  
En aquesta etapa s'inclouen les operacions de fotomecànica, galvanotècnia i gravació interna de cilindres.  
Etapa 2: impressió  
Mitjançant les tres rotatives que hi ha a la instal·lació s'imprimeixen els textos i les imatges sobre un suport de film flexible, utilitzant els cilindres prèviament gravats. Durant aquesta etapa s'afig dissolvent per a controlar la viscositat de les tintes i accelerar o retardar l'assecatge. En acabar aquest procés, els cilindres es desmunten i es netegen amb el dissolvent destil·lat de neteges anteriors.   
Etapa 3: laminatge  
Consisteix en l'obtenció d'una làmina composta formada per l'adhesió de diversos films entre si mitjançant un adhesiu.  
En la indústria es disposa de tres grups de laminatge en línia: un per cada rotativa; dues de les rotatives poden fer el laminatge utilitzant adhesius, amb o sense solvents, mentre que la tercera només permet l'ús d'adhesius amb solvents. Es disposa, a més, d'una quarta laminadora per a treballar fora de línia amb solvents.  
Etapa 4: tall-rebobinatge  
En aquesta etapa se li dóna la configuració final, l'ample i els metres lineals al producte obtingut de les seccions anteriors, que s'entrega al client en bobines de metratge o diàmetre predeterminat.   
Etapa 5: Embalatge i expedició  
Les bobines més menudes s'emboliquen individualment amb un film de polietilé, mitjançant una embaladora automàtica.   
Processos auxiliars: preparació de tintes, llavatge de cilindres i destil·lació de dissolvent brut.  
L'empresa té un magatzem de productes químics on es depositen els diferents envasos i contenidors que contenen els dissolvents, les tintes i els adhesius emprats en el procés. Es disposa també d'una zona d'emmagatzematge subterrani amb tres depòsits fixos d'acetat d'etil.   
Entre les millores implantades en l'activitat, cal destacar que es disposa d'un sistema d'escalfament mitjançant bateries d'oli tèrmic, que utilitza més eficientment els cabals d'aire i millora el sistema d'assecatge de les tintes. Amb aquest sistema l'aire pot ser recirculat diverses vegades fins que arriba a un nivell de concentració de dissolvents prefixat, moment en què s'envia fins al sistema projectat per al seu tractament (d'aquesta manera s'ha aconseguit reduir els cabals d'aire que s'han de tractar).  
Quant al sistema de tractament de l'aire carregat de COV, es fan les operacions següents:  
Un ventilador aspira els corrents d'aire calent amb COV, provinents del procés d'assecatge en les rotatives, i els canalitza mitjançant un conducte comú cap a la planta de tractament situada en una parcel·la annexa a la nau de procés.  
En aquesta planta es produeix una filtració i refredament de l'aire mitjançant una torre de refrigeració disposada a aquest efecte.  
Després l'aire passa als tancs de carbó actiu; es tracta de tres tancs que funcionen de forma independent i seqüencial, de manera que únicament un estarà parat mentre es produeix la regeneració del carbó. Cada tanc disposa d'un sistema de control del grau de saturació del carbó, com també de la corresponent xemeneia d'emissió de l'aire depurat a l'atmosfera.  
Finalment es produeix la regeneració del carbó actiu saturat de compostos orgànics, utilitzant nitrogen en calent.   
La mescla de solvents recuperats mitjançant el sistema de tractament descrit es condensa i passa a la unitat de destil·lació, en la qual se separen les distintes fraccions per a reutilitzar-les en el procés (la fracció lleugera en el procés d'impressió i la fracció pesant en la neteja d'utensilis). La fracció resultant que no es pot destil·lar es gestiona a través d'una empresa externa autoritzada.  
A més de les emissions produïdes en els tres focus de la planta de tractament descrita, a la indústria hi ha altres focus: un corresponent a la caldera d'oli tèrmic, que utilitza com a combustible gas natural, com també dues xemeneies més per les quals s'emeten a l'exterior els bafs generats en els banys de recobriment electrolític dels cilindres d'impressió.  
Es produeixen, a més, altres emissions difuses corresponents a l'evaporació tant dels dissolvents utilitzats en el procés de producció, com dels que formen part de la formulació de les tintes. Aquestes emissions es generen a la nau de producció, on estan les rotatives, les talladores, les laminadores i la secció de formulació, com també a les zones de llavatge de cilindres i la resta d'utensilis emprats en el procés, i la zona del destil·lador de dissolvent brut. L'empresa ha de notificar anualment les seues emissions difuses en el pla de gestió de dissolvents.  
Respecte al consum d'aigua en la planta, prové totalment de la xarxa d'abastiment. Les aigües residuals generades en la secció de rectificació-poliment es depuren i es reincorporen totes al procés, mentre que les aigües residuals sanitàries i les d'operacions de neteja dels sòls de les seccions s'aboquen a la xarxa de sanejament existent al polígon industrial.  
Tots els residus són emmagatzemats i gestionats externament per empreses autoritzades, llevat del residu procedent d'una fracció de destil·lació de dissolvent brut, que es valoritza en la mateixa planta per a la neteja de cilindres d'impressió, tinters i la resta d'utillatge en contacte amb la tinta.